May 31,2015
వడ్డీ రేట్లపైనే ఆశలన్నీ..
ముంబయి: జూన్‌ 1తో ప్రారంభమయ్యే వారంలో దేశీయ స్టాక్‌ మార్కెట్లను ప్రధానంగా రిజర్వు బ్యాంకు ఆఫ్‌ ఇండియా ద్రవ్య పరపతి విధాన సమీక్ష ప్రభావితం చేయనుంది. జూన్‌2న జరగనున్న ఆర్‌బిఐ ద్వైమాసిక సమీక్షలో కీలక వడ్డీ రేట్లపై తీసుకునే నిర్ణయంపైనే మదుపర్లు, పెట్టుబడిదార్లు ప్రధానంగా దృష్టి కేంద్రీకరించనున్నారు. ఇప్పటికే దేశంలో పారిశ్రామికోత్పత్తి సూచీ పేలవంగా చోటు చేసుకోవడానికి తోడు ద్రవ్యోల్బణం కొంత నియంత్రణలో ఉండటంతో ఈ సారి వడ్డీ రేట్లు తగ్గుతాయని మదుపర్లు అంచనాల్లో ఉన్నారు. మరోవైపు రుతుపవనాల రాక మార్కెట్లను ప్రభావితం చేయనుంది. సాధారణ వర్షపాతం చోటు చేసుకుంటే దలాల్‌ స్ట్రీట్‌లో విశ్వాసం నెలకొనే అవకాశాలున్నాయి. మరోవైపు అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువను మదుపర్లు కీలకంగా తీసుకోనున్నారు.
అదే విధంగా అమెరికా ఫెడరల్‌ రిజర్వు కీలక వడ్డీ రేట్ల పెంపు అంశం మార్కెట్లను ఒత్తిడికి గురి చేసే అవకాశాలు లేకపోలేదు. కార్పొరేట్‌ కంపెనీలు ఆర్ధిక ఫలితాల ప్రభావం కొనసాగవచ్చని బ్రోకర్లు పేర్కొంటున్నారు.
మూడు వారాల ర్యాలీకి బ్రేక్‌
వరుసగా మూడు వారాల పాటు ర్యాలీ కొనసాగించిన దేశీయ స్టాక్‌ మార్కెట్లు జూన్‌ 29తో ముగిసిన వారంలో నష్టాలు చవి చూశాయి. ప్రధానంగా అమెరికా ఫెడరల్‌ రిజర్వు వడ్డీ రేట్లు పెంచుతుందన్న సంకేతాలకు తోడు, గ్రీస్‌ భయాలు, రూపాయి మారకం విలువ మార్కెట్లను నష్టాలకు గురి చేశాయి. ఈ నేపధ్యంలోనే గత వారంలో బిఎస్‌ఇ సెన్కెక్స్‌ 129 పాయింట్లు కోల్పోయి 27.828కు దిగజారింది. నేషనల్‌ స్టాక్‌ ఎక్సేంజీ నిఫ్టీ 25 పాయింట్లు పడిపోయి 8,433 వద్ద నమోదయ్యింది. ప్రధానంగా మే డెరివేటివ్స్‌ కాలపరిమితి గురువారంతో ముగియడంతో మార్కెట్లు ఆ రోజుక ఎక్కువగా ఒత్తిడికి గురి అయ్యాయి. బిఎస్‌ఇలో మిడ్‌క్యాప్‌ సూచీ 96 పాయింట్లు లేదా 0.9 శాతం, స్మాల్‌క్యాప్‌ సూచీ 72 పాయింట్లు లేదా 0.6 శాతం చొప్పున పెరిగాయి.
మీ స్నేహితులకు రికమెండ్ చెయ్యండి